ABŞ Senatoru: “Azərbaycan hökuməti Mehman Hüseynovu dərhal azad etməlidir”
ABŞ Senatoru Marko Rubio blogerin uydurma ittihamlarla həbsdə olduğunu deyir
ABŞ Senatoru Marko Rubiobloger Mehman Hüseynovun həbsdən dərhal azad edilməsini istəyir. “Azərbaycanlı bloger Mehman Hüseynov uydurma ittihamlarla həbsdə qalmaqdadır. Aclıq aksiyası keçirdiyinə görə indi ağır vəziyyətdədir. Azərbaycan hökuməti onu dərhal azad etməlidir”, senator yanvarın 4-də mətbuat üçün nəzərdə tutulmuş Twitter hesabında yazıb. Rəsmi Bakı bir qayda olaraq beynəlxalq tənqidləri qəbul etmir və qərəzli sayır. Ölkə rəhbərləri bütün fundamental azadlıqların tam təmin edildiyini, fikrinə, siyasi əqidəsinə görə insanların həbs edilmədiyini bildirir. Bununla yanaşı Mehman Hüseynovun həbsini və ona həbsdə olarkən yeni cinayət işi qaldırılmasını yerli və beynəlxalq ictimaiyyət tənqidlərlə qarşılayıb. Blogerin dekabrın 26-dan başladığı aclıq aksiyası da genişlənməkdədir. Artıq tanınmış şəxslər blogerə dəstək məqsədi ilə aclıq aksiyasına qoşulmaqdadır. Rəsmi Bakının bəyanatlarına baxmayaraq, yerli hüquq müdafiəçiləri ölkədə 150 şəxsi siyasi məhbus kimi tanıyır. Avropa Şurası Parlament Assambleyası Azərbaycanda siyasi məhbuslar üzrə məruzəçi təyin edib. Beynəlxalq təşklatlar həmçinin Azərbaycanda 10 jurnalist və blogerin həbsdə olduğunu bəyan edir. Amnesty İnternational Azərbaycanda ondan çox insanı vicdan məhbusu elan edib.